Die gewone Christelike lewe - www.bybelkennis.co.za
by Coen Slabber · Published 04/02/2015 · Updated 02/01/2015
Every breath in your life is a gift of mercy. —George Swinnock
Paulus en Silas is in Tessalonika. Paulus redeneer met die Jode uit die Skrif. Party van die Jode sit ‘n betoging teen hulle op tou wat die stad in oproer gebring het. Hulle sleep ‘n paar gelowiges voor die stadsbestuur en kla hulle aan: Dit is die mense wat die hele wêreld in beroering bring (Handelinge 17:6). Ons as gelowiges moet ook die hele wêreld in beroering bring. Maar as ons dit hoor, dink ons aan radikale optrede.
Tony Merida (Ordinary: How to Turn the World Upside Down) sê dat bediening meestal gewone mense wat gewone dinge vanuit ‘n evangelie perspektief doen, is. Dit gaan nie net oor “super Christene” nie. Dit gaan oor gelowiges wat omgee oor dieselfde dinge waarvoor God omgee. Uit die boek Job identifiseer hy vier kategorieë wat die kern van ons getuienis moet wees.
Die vraag is nie hoe beroemd jy is nie, maar hoeveel jy vir die mense om jou omgee. Dit beteken nie net dat ons barmhartigheid moet bewys nie, want die evangelie is ‘n aankondiging. Gewone Christene het hulle naaste lief deur werke van barmhartigheid terwyl hulle die evangelie met hulle deel.
Hoe kan ek betrokke wees by die gemeente? Dien op komitees, gaan op uitreikaksies, ens. Mag so wees of dit kan net eenvoudig wees: eet met baie mense hierdie week. Sending is nie altyd iets radikaal nie – dit mag soos ‘n braaivleis of soos inkopies vir jou buurman lyk. Gewone Christene maak soos Jesus vriende met tollenaars en sondaars (Matteus 11:19).
Sorg vir die kwesbares
Ons Vader gee om vir die kwesbares, die weduwees en wese, want Hy gee om vir elkeen wat na sy beeld gemaak is. Om die beelddraer te versorg, beteken dat ons die Skepper verheerlik. Dit is belangrik, want God is die Vader van hullewat geen vader het nie.
Gee jou stem vir diegene wat nie ‘n stem het nie
Tree op as hulle advokaat. Gewone Christene moet hulle Godgegewe invloed gebruik om namens diegene wat nie ‘n stem het nie, te praat.
Miskien moet ons weer dink oor wat die beteken om die wêreld in beroering te bring. Miskien is dit nie nodig om Ebola in Wes-Afrika te gaan beveg nie – dit mag wees wat Jesus van jou verwag. Of Jesus kan van jou verwag om die enkelmoeder vir ete oor te nooi of om ‘n kind aan te neem.
Om radikaal vir Jesus te lewe, mag dalk nie so radikaal lyk nie. Miskien sal jy nooit erkenning vir jou gewone Christelike lewe kry nie. Dit is reg, want die gewone Christelike lewe gaan oor die heerlikheid van God se Naam – nie myne nie.